Pan Gi Mun Janubiy Koreyada raketalarga qarshi mudofaa tizimining joylashtirilishini qo‘llab-quvvatladi

BMTning sobiq bosh kotibi va Janubiy Koreya prezidenti lavozimiga ehtimoliy nomzod Pan Gi Mun Janubiy Koreyada AQShning raketalarga qarshi mudofaa tizimining joylashtirilishini qo‘llab-quvvatladi. Bu haqda "Ryonxap" axborot agentligi xabar bermoqda.   
"Deyarli harbiy holatda bo‘lgan Koreya yarimorolidagi vaziyatni hisobga olib, hukumat bunday choralarga borib to‘g‘ri harakat qilmoqda. Tizimlarning joylashtirilishi mudofaa maqsadida hamda yadroviy qurol va ballistik raketalarni yaratayotgan Shimoliy Koreyaga qarshi qaratilganini tushunaman", deb aytgan Pan Gi Mun.
2016 yil yozida Seul va Vashington Janubiy Koreyada raketalar hujumiga qarshi majmuani joylashtirishga qaror qilganlarini e'lon qilganlar. Taxmin qilinishicha, THAAD tizimi Seuldan janubga tomon 296 km uzoqlikda 2017 yil iyun-avgustida joylashtiriladi. U 6 ta mobil uchirish qurilmasi, 48 ta raketa-ushlovchi, nazorat-aloqa markazi va radardan iborat. Tizim ballistik raketalarning kallaklarini ushlash uchun mo‘ljallangan. 
AQSh va Janubiy Koreyaning bu rejalari Xitoy va Rossiya tomonidan keskin qoralangan. Ularning fikricha, bu chora ularning strategik xavfsizligiga xavf soladi.